钦定古今图书集成/明伦汇编/氏族典/第364卷 > 《廖用贤尚友录》 > 阴澹
## 钦定古今图书集成/明伦汇编/氏族典/第364卷 > 《廖用贤尚友录》 > 阴澹

按《前凉录》：澹，炖煌人。弱冠才行，忠烈，州请为治中从
事。澹割身诉枉，轨任为股肱，参与机密，转督护参军、
武威太守。轨保凉州，澹之力居多。澹尝从索𬘘求占
梦书，𬘘曰：“昔入太学，因一父老为主人，其人无所不
知，又匿名姓，有似隐者。”𬘘因从父老问占梦之术，审
测而说，实无书也。卒不与。及骏嗣位，澹弟鉴为镇军
将军。骏以“阴氏门宗强盛而功多”也，遂忌害之，乃讽
其主簿魏纂诬鉴谋反，逼令自杀。既而骏病，见鉴为
祟，遂死。其后三年，纂亦病，见鉴在侧，亦死。